Il- Gens Illum 3 ta' Lulju 2010 Fis- soċjetajiet ta' żminijietna , il- klassi soċjali għadha forma kbira ta' inugwaljanza . Għadha tinfluwenza l- esperjenzi tan- nies f' oqmsa bħax- xogħol , is- saħħa u l- edukazzjoni . Iżda l- klassi soċjali ma tistax tispjega kollox . Minkejja l- influwenza tal- identita' ta' ' kapitalist ' jew ' ħaddiem ' , wieħed ma jistax iħares lejn in- nies biss b' dan il- mod . Illum qed ngħixu fi żmien fejn in- nies għandhom identitajiet plurali u frammentati . L- identitajiet tagħna mhumiex neċessarjament fissi , u huma influwenzati kemm minn strutturi soċjali kif ukoll minn dak li nagħmlu aħna f' ħajjitina . Għalhekk , wieħed irid jikkunsidra fatturi bħall- ġeneru , sesswalità , twemmin , affiljazzjonijiet , etniċità , familja , metodi ta' konsum u preferenzi , fost oħrajn . Qegħdin fi żmien fejn bħal qatt qabel nistgħu nibnu l- bijografiji tagħna . M' aħniex sempliċiment roti f' magna , iżda aħna wkoll atturi riflessivi . Tista' tkun ħaddiem sfruttat f' ħanut , iżda li l- iktar affarijiet li tqis importanti f' ħajtek ikunu affarijiet li tagħmel barra x- xogħol , bħall- familja , divertiment u delizzji . Jista' jkollok karattru ' indipendenti ' iżda fl- istess ħin issegwi etika morali ta' xi reliġjon jew oħra . Insomma , aħna parti minn soċjetà iżda wkoll atturi li kapaċi nbiddlu lilna nfusna u lis- soċjetà nnifisha . Għandna aktar ħelsien mill- ġenerazzjonijiet preċedenti , iżda dan jista' jwassal għal paradoss . Iktar ħelsien jista' jwassal għal inqas ħelsien fl- istess ħin . Per eżempju , meta sid ta' post tax- xogħol ikollu iktar libertà li jimpjega u jkeċċi ħaddiema b' kuntratt , il- ħaddiema ' prekarji ' jkollhom inqas ħelsien . Il- ħelsien tal- ekonomija kapitalista ġġib magħha possibilitajiet kbar ta' żvilupp . Iżda fl- istess ħin , din tiddependi mill- isfruttar tal- ħaddiema u mill- qerda bla rażan tal- ekoloġija . Iktar ħelsien fil- komunità tista' twassal għal iktar kriminalità , żvilupp li jdejjaq lir- residenti , kummerċjalizzazzjoni u storbju . Fl- imħabba l- istess . Għandna iktar ħelsien li niffurmaw relazzjonijiet ġodda u noħorġu minn relazzjoni eżistenti . Iżda din tista' twassal għall- inqas ħelsien għall- persuna l- oħra fir- relazzjoni , jekk din ma tixtieqx li r- relazzjoni tispiċċa . Għalhekk , il- ħelsien ta' żminijietna jista' jwassal ukoll għal iktar prekarjetà , f' kull qasam tal- ħajja . Kollox isir disponibbli , f' soċjetà kkaratterizzata minn riskji li noħolqu aħna stess . Kulħadd differenti , iżda kulħadd anzjuż . Min minħabba x- xogħol , min minħabba l- iżvilupp bieb ma' bieb , min minħabba s- sieħeb / sieħba u min minħabba t- Tazza tad- Dinja . Minkejja li qed ngħixu fi żminijiet ta' riskju , prekarjetà u ansjetà , miniex qed nipproponi li nnaqqsu l- ħelsien . Personalment , ma nixtieqx ngħix f' soċjetà li timponi stil ta' ħajja fuq l- individwu jew li taċċetta biss identità waħda . Iżda nemmen li jista' jkun hemm kunċetti li permezz tagħhom inkunu iktar konxji mil- limiti tal- ħelsien . Waħda minn dawn hi s- sens ta' responsabilità . Per eżempju , il- politika tal- ħodor tagħmilna konxji mill- bżonn li nkunu responsabbli għall- ġenerazzjonijiet tal- futur permezz ta' prattiċi sostenibbli fil- konsum , żvilupp , politika u affarijiet oħrajn . Eżempju ieħor hu li jkun hemm politika soċjali li ma taħsibx biss f' identità waħda , iżda li tkun inklussiva għal gruppi varji , iżda li fl- istess ħin tqabbel id- drittijiet ma' dmirijiet . Is- sens ta' responsabilità għandu jkun parti minn vokabolarju politiku li jirrispetta d- diversità iżda li jixtieq iktar ugwaljanza u inklużjoni soċjali . Għax , fl- aħħar mill- aħħar , huwa veru li qatt ma kellna ħelsien daqs illum , iżda huwa veru wkoll li bid- diversitajiet kollha tagħna , qatt ma konna f' riskji universali – bħat- tibdil fil- klima – daqs dawk li qed ngħixu fihom fil- preżent . Michael Briguglio huwa ċ- Chairman ta' Alternattiva Demokratika ( Partit tal- Ħodor )